google/wiki40b huggingface dataset:
המאמן קרטר

עלילה

קן קרטר לוקח את העבודה כמאמן של קבוצת הכדורסל ריצ'מונד אוילרס בבית הספר הישן שלו בתיכון בריצ'מונד, לאחר שהיה בנבחרת בעצמו וזכה בגביע שהשיג ללא שום הפסד. המאמן הקודם שלהם, שעוזב, מזהיר את קרטר שהם חצופים ואינם נותנים שום כבוד. קרטר מכריח את כל מי שרוצה להישאר בקבוצה לחתום על חוזה שבו החותם מתחייב להשתתף בכל השיעורים שלו ולשמור על ציון ממוצע של 57.5 (למרות שלתלמידים האחרים בתיכון מספיק ציון ממוצע של 50). קרטר גם מבקש מצוות בית הספר דו"חות התקדמות על נוכחות של השחקנים. עם זאת, שלושה שחקנים כולל טימו קרוז מסרבים לחתום על החוזה ועוזבים את הקבוצה. למרות העזיבה, קרטר מאמן את הצוות הנשאר היטב והם זוכים בניצחון הראשון שלהם. בנו של קרטר, דמיאן קרטר, מצטרף לצוות, לאחר שהוא עוזב את בית הספר הפרטי "סנט פרנסיס" כדי לשחק עבור אביו.
שחקן הקבוצה קניון סטון מתקשה להשלים עם הכניסה להריון של חברתו קירה (אשנטי), ובסופו של דבר הוא נפרד ממנה, מכיוון שהוא לא בטוח אם הוא יכול גם לשחק כדורסל, גם ללמוד וגם להיות הורה. הקשר ביניהם במהלך הסרט הוא אחד מקווי העלילה המרכזיים שבו. קרוז מנסה להצטרף בחזרה לנבחרת הכדורסל לאחר שצפה בהם במשחק האחרון שלהם, אבל קרטר מסרב לתת לו לחזור לפני שקרוז יעשה 1000 ריצות התאבדות (ריצה של כל המגרש הלוך ושוב) ו-2500 שכיבות סמיכה. בעזרת חבריו לקבוצה, הוא בסופו של דבר מצליח ורשאי לחזור לקבוצה. קרטר ממשיך לחנך את חברי הצוות, ומלמד אותם לכבד שחקנים אחרים. הקבוצה בסופו של דבר זוכה בטורניר הכדורסל בעונת החגים, ומוזמנים לאחוזה בפרברי העיר על ידי מעריצה שלהם למסיבה. קרטר מגלה זאת, והמסיבה מסתיימת כאשר הבעלים של האחוזה חוזר לביתו. קרטר חוזר זועם למשרדו ומוצא שדוחות התקדמות חושפים ששחקני הקבוצה לא לומדים.
קרטר נועל את אולם הכדורסל ואוסר על הקבוצה לשחק עד שהם ישפרו את ציוניהם לרמה שהם חתמו עליה, דבר שמכעיס את התושבים המקומיים וגורם לאחד מהם לירות על חנותו של קרטר ולשבור את חלון הראווה. קרוז עוזב את הקבוצה שוב, ומסתובב עם בן דודו, רוני, סוחר הסמים, עד שהוא רואה את בן דודו נורה ומת. קרוז הולך לקרטר בדמעות ומתחנן שירשה לו לחזור לקבוצה. מועצת בית הספר בסופו של דבר מתעמתת עם קרטר, אשר מצדיק את מעשיו, ומסביר שהוא רוצה להעניק לקבוצה שלו את ההזדמנות ואת האפשרות לחינוך נוסף כדי שהם לא יפנו לפשע. בסופו של דבר המועצה מצביעה בעד סיום השביתה, הדבר מעציב מאוד את ​​קרטר והוא מתפטר.
קרטר עוזב את עבודתו, אבל מוצא את שחקני הקבוצה לומדים באולם הכדורסל, ולא מוכנים לשחק כדורסל עד שיקיימו את מה שחתמו עליו. קרוז מגלה לקרטר שהפחד העמוק ביותר שלו, שקרטר שאל עליו אותו שוב ושוב במהלך הסרט, הוא להיות מסוגל לממש את הפוטנציאל האמיתי שלו. בסופו של דבר שחקני הקבוצה משפרים את הציונים שלהם ומותר להם לשחק כדורסל שוב. קניון חוזר להיות עם קירה, והיא מגלה לו שהיא עשתה הפלה. הקבוצה משחקת בפלייאוף בתיכונים, ומגלים שהיריבה הראשונה שלהם היא הנבחרת של תיכון סנט פרנסיס. הקבוצה בסופו של דבר מפסידה, אבל השחקנים גאים עם מה שהם השיגו. בסיום נחשף ששישה שחקנים, כולל דמיאן, קרוז וקניון הלכו לקולג'.

ביקורות

הביקורות על הסרט היו לרוב חיוביות, ונכון ל-1 במאי 2011 לסרט דירוג של 65% טריות באתר Rotten Tomatoes. ג'קסון זכה לשבחים רבים ממבקרי קולנוע עבור הופעתו בסרט, הופעה שלטענתם אחת הטובות של ג'קסון במשך זמן רב.

הכנסות

הסרט היה בהתחלה במקום הראשון בקופות בארצות הברית וגרף מעל 67 מיליון דולר. עם זאת, הסרט לא היה גדול כלהיט עולמי, וגרף רק 9,000,000 $ בחו"ל. בסך הכל הסרט גרף סכום כולל של 76,000,000 $.
פלנטריום היידן

היסטוריה של הפלנטריום

בשנת 1933 תרם ה-Reconstruction Finance Corporation סכום של 650,000$, וצ'ארלס היידן סכום של 150,000 $ במטרה להקים את הפלנטריום, שנפתח שנתיים אחר כך. מטרת הפלנטריום הייתה להסביר לקהל הרחב את גודלו והיקפו של העולם תוך מתן פרספקטיבה נכונה לצופים אודות הדברים הנפלאים הקורים כל יום ברחבי היקום.
בשנת 1960 הותקן בפלנטריום מקרן מסוג זיס IV, ובשנת 1973 שודרג המקרן למקרן מסוג זיס VI. 
בינואר 1999 נסגר הפלנטריום לסדרה של שיפוצים שנסתיימו בשנת 2000, עת הוקם מרכז רוז על פי תכנונו של ג'יימס פולשק. כעת התצוגות בפלנטריום מוצגות באמצעות גרפיקה ממוחשבת ומקרן מסוז זיס IX.
כריסטינה אפלגייט

ביוגרפיה

אפלגייט נולדה בהוליווד, קליפורניה שבארצות הברית, למשפחה נוצרית. אביה רוברט ויליאם אפלגייט, היה מפיק מוזיקלי ומנהל חברת תקליטים, ואימה ננסי לי פרידי , היא זמרת ושחקנית אשר נולדה באינדיאנה.

קריירה

בגיל שלושה חודשים הופיעה אפלגייט לראשונה בטלוויזיה, יחד עם אמה, באופרת הסבון "ימי חיינו". בגיל חמישה חודשים הופיעה בפרסומת של חברת ההלבשה התחתונה "Playtex".
בגיל תשע הופיעה אפלגייט לראשונה בקולנוע, בסרט "Jaws of Satan".
ב-1983 הופיעה בסרט הביוגרפי על חייה של גרייס קלי, בו שיחקה את קלי בילדותה.
ב-1986 הופיעה בסדרת הדרמה "Heart of the City".
בשנים 1987–1997 אפלגייט התפרסמה כשלוהקה לתפקיד בת המשפחה, קלי באנדי, בסיטקום "נשואים פלוס".
בשנים 1998–2000 שיחקה בתפקיד הראשי בקומדיית מצבים בשם "Jesse".
ב-1996 שיחקה בסרט קומדיית המדע בדיוני "הפלישה ממאדים".
ב-2002 כיכבה עם קמרון דיאז בסרט "הכי מתוק שיש", שם שיחקה את קורטני, חברתה הטובה של דיאז.
ב-2003 כיכבה לצד גווינת' פאלטרו בסרט הקומדיה הרומנטית "דיילת בעננים".
אפלגייט הופיעה בתפקיד אורח בסיטקום "חברים" בתור אחותה של רייצ'ל גרין, פעם אחת בעונה התשיעית, ופעם נוספת בעונה העשירית. ב-2003, זכתה בפרס אמי לתפקיד אורח, על השתתפותה בפרק בעונה התשיעית.
בשנת 2004 שיחקה בסרט הקומדיה הרומנטית "לשרוד את חג המולד" לצד בן אפלק.
אפלגייט הופיעה במחזמר "Sweet Charity" מ-4 במאי 2005 עד לירידתו ב-31 בדצמבר 2005. באותה שנה היא הייתה מועמדת לפרס טוני על השתתפותה במחזמר.
ב-2006 הופיעה בפרסומת של "Hanes", ובוידאו קליפ של הזמרת ג'סיקה סימפסון לשיר "A Public Affair".
ב-2007 שיחקה אפלגייט בתפקיד הראשי בסדרה הקומית "סמנתה מי?", וב-2008 הייתה מועמדת לפרס גלובוס הזהב על השתתפותה בסדרה, אך לאחר העונה השנייה הורדה הסדרה מהמסכים בשל אחוזי צפייה נמוכים.
ב-2010 שיחקה בסרט הקומדיה הרומנטית "הולכים רחוק".
ב-2011 שיחקה בסרט הקומדיה "רווקים לשבוע".
בשנת 2015 התארחה למספר פרקים בסדרה הקומית "טיפול אונליין" ברשת שואוטיים, בכיכובה של ליסה קודרו.
ב-2016 שיחקה בסרט הקומדיה "אמהות רעות" לצד מילה קוניס, ובסרט ההמשך שלו "אמהות רעות 2: לשרוד את החג" שיצא ב-2017.
בנוסף ב-2017 שיחקה בסרט "שניים בדירה אחת".
החל מ-2019 משחקת אפלגייט בתפקיד הראשי בסדרה הקומית "בשבילי אתם מתים" בנטפליקס.

חיים אישיים

ב-20 באוקטובר 2001, נישאה אפלגייט לשחקן, ג'ונתן שק. הזוג החל את תהליך הגירושין ב-5 בדצמבר 2005, והם התגרשו ב-10 באוגוסט 2007. מאז 2008, היא בזוגיות עם המוזיקאי ההולנדי, מרטין לנובלה, הם התארסו בפברואר 2010, בינואר 2011 נולדה בתם, וב-2013 הם נישאו.
ב-2003 הייתה אפלגייט הדוברת של "Lee National Denim Day", אגודה למען נשים הנאבקות בסרטן השד. האגודה גייסה מיליוני דולרים לחינוך ומחקר של סרטן השד. אמה של אפלגייט חלתה בסרטן השד והחלימה מהמחלה. בחודש יולי 2008 התגלה אצל אפלגייט סרטן השד, בעקבותיו עברה ניתוח כריתת שד לשני שדיה על אף שהגידול התגלה רק באחד מהם. באוגוסט 2008 נמסר כי הגידול הסרטני הוסר בהצלחה ואפלגייט החלימה לחלוטין.
אפלגייט היא צמחונית ותומכת בזכויות בעלי החיים ובאגודת "PETA".
יובל אילון

משפחה וילדות

תמונת המשפחה הבסיסית
יובל אילון, הבכור מבין 3 בנים למשפחת אילון המתגוררת בגדרה, האב דני אילון מהנדס אלקטרוניקה בן לזוג הורים אשר נמלטו מגרמניה במהלך מלחמת העולם השנייה, עבד שנים רבות בתעשייה האווירית בתפקידים בכירים, האם תמר, ממשפחת וינמן, בת לניצולי שואה מפולין, עבדה שנים רבות במערכת החינוך כמורה ומפקחת ארצית בתחום ההוראה.
יובל אילון החל את לימודיו בבית הספר היסודי ע"ש "פינס" בגדרה והשלים את לימודיו בתיכון האזורי השש-שנתי בגדרה במגמה הריאלית מתמטיקה-פיזיקה-כימיה. בתקופת הלימודים התבלט בצד הלימודי ובתחום החברתי. יובל הוא בוגר תנועת הנוער ה"מכבי הצעיר" אשר היוותה חלק משמעותי בילדותו ובעיצוב דמותו הבוגרת. יובל עסק בספורט, והיה שחקן קבוצת מכבי רחובות בכדוריד שהייתה ברמה גבוהה בליגת הכדור-יד.

שירות צבאי

אילון התגייס לצה"ל, והתנדב לקורס חובלים בחיל הים. בסיום הקורס בדצמבר 1993 נעשה קצין משמרת וקצין מנחית למסוק באח"י גאולה.

במאי 1996 הוסמך לפיקוד על דבור (כלי שיט) ושירת בזירת בסיס אשדוד, בפלגה 916 כמפקד דבור וכמפקד סיירת דבורים 'כסיף' עד יולי 1998. בהיותו בתפקיד זה נבחר כקצין מצטיין מחיל הים לקראת יום העצמאות ה-49 למדינת ישראל. 

ביולי 1998 מסר את הפיקוד על סיירת הדבורים ויצא לטיול ארוך של כשנה וחצי בעולם, חזר לשירות ועבר קורס פיקוד ימי במגמת גנ"ק לאחר מכן יצא ללימודי תואר ראשון באוניברסיטת באר שבע.
באוגוסט 2002 החל להתמחות לתפקיד מפקד סטי"ל ובחודש ינואר 2003 הוסמך וקיבל פיקוד על אח"י גאולה ואחר כך קיבל את אח"י תרשיש (סער 4.5)
באוגוסט 2007 יצא ללימודים במכללת הצי האמריקאי בניופורט רוד איילנד

באוגוסט 2008 קיבל את פיקוד על אח"י להב קורבטת טילים מדגם סער 5. וספטמבר 2010 קיבל פיקוד על פלגה בשייטת ספינות הטילים הכוללת את הקורבטות מדגם סער 5. בתפקיד זה ביצע מגוון רב של מבצעים ארוכים בכל זירות הפעולה של זרוע הים וחיזק את שיתוף הפעולה עם טייסת העטלף אשר מפעילה את המסוקים הימיים.

מפקד בי"ס לקצינים

בספטמבר 2012 קיבל את הפיקוד על בית הספר לקצינים בבה"ד חיל הים. במהלך פיקודו שינה אילון את תפיסת ההכשרה של קציני הים. נתן דגש לתחומי הפיקוד החל משלב המיון ועד לגמר ההכשרה. חוזק הקשר עם בית הספר לקצינים בהד 1 ופותחה הכשרה אחודה של 3 שבועות המשותפות להכשרת קציני היבשה הלוחמים וקצונת הים. 

החל בתהליך של שיתוף פעולה עם בי"ס לקצונה ימית של הצי האמריקאי באנאפוליס אשר כולל חילופי צוערים. חובלים ישראלים לומדים באנאפוליס וצוערים אמריקאים בישראל לתקופות זמן קצובות.

אילון הוביל שינוי התואר האקדמאי המוקנה לחובלים מב.א כללי לב.א במדעי המדינה

בהכוונתו של אילון נבנה מחנה הכשרה לצוערי קורס חובלים בבסיס אילת.

כמפקד בסיס ההדרכה

באוגוסט 2014 סיים את תפקידו בבית הספר לקצינים ויצא ללימודים במכללה לביטחון לאומי, באוגוסט 2015 הועלה לדרגת אל"ם וקיבל הפיקוד על בסיס ההדרכה של זרוע הים בה"ד חיל הים. במהלך פיקודו על בסיס ההדרכה הוביל אילון פיתוח של תפיסת הכשרה המותאמת למאה ה-21. הכשרה השמה דגש על שילוב סימולטורים לכל ההכשרות. הוביל גם את איחוד הכשרות הקצונה הימית - בית הספר לחובלים ובית הספר לפיקוד מתקדם לכדי האקדמיה הימית.

משפחה ומגורים

אילון מתגורר כיום עם משפחתו ביישוב קהילתי במרכז הארץ, נשוי לטלי אותה פגש במהלך שירותם המשותף בזרוע הים, עורכת דין במקצועה ואב ל-בן ו-2 בנות.
וירשינו-דרסונסקיי

היסטוריה

וירשינו-דרסונסקיי נוסדה בשנת 1865 לאחר גילוי של זהב בעמק אוזור-מלכיי (בבוריאטית "כובע זהב") והייתה אחד מהיישובים הרוסיים הראשונים בעבר הבאיקל (זבאיקליה). איש העסקים מיכאל בוטין קיבל זיכיון על כריית הזהב באזור ומשנת 1913 הפעיל מכרה בו. ב-1929 הוכנס המכרה "דרסונסקיי" למסגרת החברה הממשלתית להפקת זהב "סויוז-זולוטו" (Союззолото) ונבנו בעיר מפעלי עיבוד זהב ושירותי אחזקה למכרה. בשנת 1932 התגוררו ביישוב 600 תושבים ומשנת 1938 החל יוצא בו לאור העיתון "הפועל דרסון" (רוסית : "Дарасунский рабочий"). בשנת 2002 רכשה החברה הרוסית-בריטית Highland Gold Mining Ltd את המכרה המפיק כ-4.5 טונות של זהב בשנה. 
בספטמבר 2006 בשריפה במכרה המרכזי בה נספו 25 כורים, מרביתם תושבי וירשינו-דרסונסקיי.
לואיס פדרו קוואנדה

קריירת מועדונים

קוואנדה נולד באנגולה לאב אנגולי ולאם קונגולזית, ובגיל צעיר עבר עם משפחתו לבלגיה והתחיל לשחק כדורגל במחלקת הנוער של סטנדרד לייז'. בינואר 2007 עבר למחלקת הנוער של לאציו בה שיחק שלוש וחצי שנים.
ב-17 בדצמבר 2009 קוואנדה ערך את הופעת הבכורה שלו בקבוצה הבוגרת של לאציו בהפסד 0–1 נגד לבסקי סופיה במסגרת שלב הבתים של הליגה האירופית. ב-29 באוגוסט 2010 קוואנדה ערך את הופעת הבכורה שלו בסרייה א' בהפסד 0–2 לסמפדוריה. יחד עם לאציו הוא זכה בסופרקאפ האיטלקי ב-2009 ובגביע האיטלקי ב-2013.
בינואר 2011 הושאל לטורינו עד לסיום העונה. בפברואר 2012 הושאל לבארי.
ב-12 ביולי 2015 קוואנדה חתם בטרבזונספור מליגת העל הטורקית. ב-9 באוגוסט 2016 חתם לשלוש שנים בגלאטסראיי תמורת 1.8 מיליון אירו. ב-2016 זכה עם גלטסראיי בסופרקאפ הטורקי.
בקיץ 2017 חזר לסטנדרד לייז' 10 שנים אחרי שעזב אותה.

קריירה בינלאומית

קוואנדה שיחק בצעירותו בנבחרות הצעירות של בלגיה, אך עדיין הייתה לו את האפשרות לייצג את אנגולה או את הרפובליקה של קונגו בזכות מוצאם של הוריו. למרות שקוואנדה הצהיר כי הוא מעוניין לייצג את קונגו, במרץ 2015 זומן לראשונה לסגל נבחרת בלגיה.
ב-10 באוקטובר 2015 ערך את הופעת הבכורה שלו בנבחרת בניצחון 4–1 נגד אנדורה במסגרת מוקדמות יורו 2016.
אדוארדו דוקאמפו

קריירה

דוקאמפו לא התבלט במיוחד ככדורגלן ואת קריירת האימון התחיל באקדמיה של אתלטיק בילבאו, בה אימן את קבוצת הנוער במשך 5 שנים (2007–2012). בשנת 2012 הוזמן לרוסיה והצטרף לצוות האימון של רובין קאזאן והיה אחראי על פיתוח קבוצת הנוער של רובין. ב-2015 הוזמן על ידי אלכסנדר חצקביץ' לעבוד כעוזר מאמן בנבחרת בלארוס בכדורגל.
ב-2017 עזב את רוסיה וכיהן כעוזר מאמן לסרגיי רברוב, כשזה אימן באל-אהלי הסעודית. ביוני 2018 מונה לעוזר מאמן בדינמו קייב ובסוף השנה חזר לספרד.
ב-20 ביוני 2019 הוזמן שוב לרובין קאזאן ואימן לצד רומן שרונוב את הקבוצה הבוגרת. ביולי 2019 מונה רשמית למאמן ראשי בקבוצה מאחר שלרומן שרונוב (שאימן קודם את הקבוצה) לא היה רישיון PRO לאימון בקבוצה.

חייו האישיים

הוא נשוי ולו בת. דובר רוסית.
HOT בידור

היסטוריה

הערוץ משדר במחזוריות סדרות בידור, אופרות סבון וטלנובלות מן העבר, כמו "משחק החיים" "רמת אביב גימל", "סיטי טאוור", "לגעת באושר", "פיק אפ", "לחיי האהבה", "אהבה מעבר לפינה", "האלופה", "בובות", "חשופים" ועוד. 
פרט לסדרות, הערוץ משדר תוכניות רבות מן העבר. בהן: "מי מפחד מצופית גרנט?", "לימוזינה", "כל לילה עם אסף הראל", "בשידור חי עם דן שילון", "סוף עונת התפוזים", "זבנג", "אקזיט" (עונות קודמות), "מילקשייק", "הדוגמניות" ועוד.
הערוץ שידר גם את התוכניות "ערב טוב עם גיא פינס" ו"מה קשור?" אחרי השידור בערוץ הוט 3. החל מינואר 2009 הערוץ שידר את "ערב טוב עם גיא פינס" בבכורה מדי יום, בעוד בערוץ "הוט 3" התוכנית שודרה בסמוך בשידורים חוזרים. בפברואר 2010 הועלתה באותה המשבצת התוכנית "חדשות הבידור" במקום תוכניתו של פינס, אשר הועברה לערוץ 10.
עם זאת, הערוץ משדר גם תוכניות מקור שהפיק בעצמו שזכו לביקורות טובות ולתשבחות רבות. 
בין תוכניות המקור אפשר למנות את "דוקוסלב", "שניים", "צהבת", "חדר הלבשה", "המצעד", "פירמה", "האלופה - חדר הלבשה", "בובות - חדר הלבשה", "המושכים בחוטים", "חלום הוליוודי", "יום בחיי", "הסיפור מאחורי", "אזור התעשייה", "שיחת נפש", "תחנות בזמן", "TLV - עושים את תל אביב", "חלומות מפלסטיק" ועוד. בשנת 2007 שודרה בערוץ הסדרה הדוקומנטרית "פשה" אודות המפיק ומגלה הכשרונות אברהם דשא (פשנל), ובשנת 2008 קיבלה סדרה זו מועמדות לפרס האקדמיה לטלוויזיה.
בשנת 2008 שודרה בערוץ הסדרה התיעודית "הרצל פינת רפאלי" פרי יצירתו של הבמאי דוד דרעי. הסדרה עסקה בדמויות, בגיבורים ובסמלים שעיצבו את עולם התרבות, הבידור, הפוליטיקה והזוהר של ישראל בששים שנות קיומה. הסדרה שודרה לראשונה ביום העצמאות ה-60 בשנת 2008, וקיבלה מועמדות לפרס האקדמיה הישראלית לקולנוע וטלוויזיה בקטגוריית סדרת התעודה הטובה ביותר לשנה זו. 
הערוץ משדר גם תוכניות של "מאחורי הקלעים" של סרטי קולנוע ישראלים, פרסומות ישראליות וסדרות ישראליות חדשות. 
התוכניות "שיחת נפש" ו"המושכים בחוטים" הפכו בעונות מתקדמות יותר להפקה משותפת של הערוץ והטלוויזיה החינוכית, ומשודרות בשני הגופים.
בסוף כל שבוע, ובחגים משדר הערוץ סרטים ישראליים מכל הזמנים. 
באפריל 2014 הועבר הערוץ לשידור בפורמט מסך רחב (16:9). 
בשנת 2017 הפיק הערוץ יחד עם חברת ההפקות דורי מדיה דרסט את הטלנובלה "פולמון". זוהי הטלנובלה המקורית הראשונה של הערוץ מאז הקמתו ב-2005 ולאחר שבמשך שנים משדר במחזוריות אופרות סבון וטלנובלות מן העבר כדוגמת "לגעת באושר", "לחיי האהבה" ו"משחק החיים".
בספטמבר 2018 הוסב שם הערוץ ל"הוט בידור", כחלק מהמיתוג המחודש של חברת "הוט".
פונקציית רוזנברוק

באופטימיזציה, פונקציית רוזנברוק היא פונקציה לא קמורה המשמשת לבדיקת ביצועים של אלגוריתמי אופטימיזציה. פונקציית רוזנברוק קרויה על שם הווארד הארי רוזנברוק שהציג אותה במאמר שהתפרסם ב-1960.
המינימום הגלובלי של פונקציה זו נמצא בתוך "בקעה" צרה וארוכה שצורתה פרבולית. מציאת ה"בקעה" היא משימה פשוטה יחסית, אולם התכנסות למינימום הגלובלי קשה. פונקציית רוזנברוק מוגדרת על ידי המשוואה: .
נקודת המינימום הגלובלית היא  ובה . ערכים מקובלים לפרמטרים a ו-b הם  ו .
אמה שפלן

ביוגרפיה

אמה שפלן החלה את הקריירה המוזיקלית שלה בביצוע מוזיקה קלאסית אבל אז עברה להארד רוק. כשהייתה בת 18 שכנע אותה הזמר ז'אן-פטריק קפדוויל (Jean-Patrick Capdevielle) לחזור ללמוד מוזיקה קלאסית במטרה לשפר את טכניקת השירה שלה. היא גילתה שאומנם הרוק אפשר לה חופש אמנותי ואורח חיים נהנתני יותר מאשר המוזיקה הקלאסית, אך היא חשה שאין זה מספיק ולכן החליטה ליצור סגנון מוזיקה משלה. הסגנון עירב בין אופרה ארכאית ומוזיקת טראנס ומוזיקה סקוטית מסורתית או מוזיקת פופ. שפלן וקפדוויל שיתפו פעולה באלבום הראשון שלה, "קרמינה מאו" (Carmine Meo). קפדוויל כתב את "קרמינה מאו" כחלק ראשון באופרה "אטילנטוס" (Atylantos), המוקדשת לאגדת אטלנטיס, שהוצגה ב-2001 ויצאה כאלבום נפרד.
אף על פי ששפת האם של שפלן היא צרפתית והיא שרה כמה שירים בשפה זו, רוב השירים ב"קרמינה מאו" תורגמו מהשפה הצרפתית שבה כתב אותם קפדוויל ללטינית ולפרובנסלית, השפות בהן שרה שפלן. באלבום השני שלה, אטרנה (Etterna), היא החליטה לשיר באיטלקית של המאה ה-13.‏ על פי דבריה היא נהגה כך משום ש"זו שפה המושרת באופן טבעי"; ומשום שהיא קרובה יותר לשפה האיטלקית המודרנית בה עשתה שימוש בשיעורי הזמרה הקלאסית הראשונים שלה, בעוד האיטלקית העתיקה "מתאימה יותר לשירה, לחלומות, וגם לדרמה". בייחוד היא השתמשה בכתיב "Etterna" עבור האלבום ועבור שיר הנושא במקום ה"Eterna", המקובל באיטלקית מודרנית, כי כך כתב דנטה אליגיירי. לעיתים היא מבצעת אחד מלהיטיה, La Notte Etterna ("לילה נצחי"), בספרדית כ-"La Noche Eterna". הסינגל שלה "Discovering Yourself" ("גלה את עצמך") הוא באנגלית. שפלן גם שיתפה פעולה עם הזמר היווני יורגוס דאלארס והיא נוהגת לערוך קונצרטים ביוון כמעט מדי שנה באודאון של הרודס אטיקוס העתיק שבאתונה.
שפלן כמעט שלא הייתה מוכרת בארצות הברית עד שהמלחין הניו זילנדי גראם רוול השתמש בקול שלה לפסקול שכתב לסרט המדע הבדיוני "הכוכב האדום" ("Red Planet"). הם שיתפו פעולה אחר כך שוב באלבום השני שלה, "Etterna", כשרוול מפיק את כל השירים שלה. אלבום זה נכתב תוך כדי הפרת החוזה שלה עם הוצאת התקליטים פנדרגון (Pendragon Records), הבעלים של הסימן המסחרי "אמה שפלן", שהיה להם חוזה להפקת שישה אלבומים עם הזמרת.
אמה שפלן הופיעה מספר פעמים בישראל, הפעמים האחרונות היו בנובמבר 2009, כשבחרה בישראל לפתוח את מסע ההופעות שלה "Macadam Flower Tour" על שם תקליטה האחרון,בדצמבר 2015 וכן בחול המועד פסח בחודש אפריל 2019 כשבמופע זה עידן רייכל שר כמה שירים עמה.

הצלחה במועדוני לילה

השיר Spente Le Stelle (איטלקית – "הכוכבים כבים") עבר רמיקס על ידי יומנדה (Yomanda) ב-1999, ויצא לאור כתקליט סינגל ויניל בחברת התקליטים EMI Pendragon Records בצרפת. מאוחר יותר יצא הסינגל בחברת התקליטים Radikal Records בארצות הברית, והשיר הפך ללהיט בין לילה במועדוני לילה ברחבי המדינה, בייחוד אלו המשרתים לקוחות להט"בים. השיר היה להיט גם במסיבות הרייב. נכון ל-2009 נוהגים עדיין DJ רבים להשמיע אותו.
קצין ארגון רפואה

קצין ארגון רפואה (בר"ת: קא"ר) הוא קצין בחיל הרפואה, אשר אחראי על פיקוד, ארגון וניהול מערכות הרפואה בצה"ל בשגרה, בפעילות ביטחון שוטף ובעת חירום.
מבין מגוון תפקידי קציני ארגון רפואה ניתן למצוא מפקדי קורסים בבית-הספר לרפואה צבאית של חיל הרפואה, קציני ארגון רפואה בחטיבות (שאף מחליפים במקרים חריגים את קצין הרפואה החטיבתי)), באוגדות, בפיקודים השונים, במפקדות ראשיות וביחידות מיוחדות וקצינים במפקדת קצין רפואה ראשי. המשותף לכולם הוא העיסוק בקידום, ניהול, בנייה וארגון נושאי הרפואה בצה"ל, כאשר הפן הטיפולי כמו גם המחקר מוטל בעיקר על קציני הרפואה (רופאים בהכשרתם).
הדרגה הבכירה ביותר לקצין ארגון רפואה היא אלוף-משנה, המוענקת למפקד בית הספר לרפואה צבאית. עד לפני מספר שנים, היה קצין ארגון רפואה נוסף בדרגה זו, ראש מערך הקא"רים, עוזר קצין הרפואה הראשי לארגון, אך במסגרת הארגון מחדש שנעשה בחיל הרפואה בשנים האחרונות, הורד התקן לתפקיד זה לדרגת סגן-אלוף.

תפקיד הקא"ר

תפקיד הקא"ר נחלק לשלוש קטגוריות מרכזיות: שדה, פיקוד והדרכה, ומטה:

מסלול הכשרתו של הקא"ר ושלבי התפתחותו בתפקיד

קציני ארגון הרפואה מתחילים דרכם הצבאית לרוב כחובשים, למרות שניתן למצוא ביניהם פרמדיקים, אחים ומספר מקצועות פרא-רפואיים.
המיועדים לשמש קציני ארגון רפואה עוברים קורס קצינים בבה"ד 1 לרוב במגמת מעוז, ולאחריו הם עוברים השלמה חילית בבה"ד 10 (בקורס קציני ארגון רפואה). ה"השלמה" נמשכת כ-12 שבועות.
הקא"ר מתחיל את דרכו בהיותו סגן-משנה ומבצע את התפקיד בדרך כלל עד כניסתו לשירות קבע. תפקיד שני יבצע בדרגות סגן במשך כשנה וחצי עד שנתיים. אם יהיה מעוניין להמשיך את דרכו בצבא, יעבור לתפקיד שלישי (תקן דרגת סרן) במשך כשנתיים.
כשהוא בדרך כלל בן 25, יכול הקא"ר לצאת ללימודים אקדמאים מלאים לתואר ראשון במסגרת תוכנית שירות של חיל הרפואה, בנושאים הקשורים לחיל הרפואה, כגון ניהול מערכות בריאות ורפואת חירום (הכשרה כפרמדיק). לאחר שסיים את הלימודים האקדמאיים יחל הקצין בתפקיד רביעי שעתיד להמשך כשלוש שנים.
פוטוניקה

פוטוניקה (באנגלית: Photonics) הוא תחום מדעי וטכנולוגי המשותף להנדסת חשמל ופיזיקה ושורשיו מאלקטרואופטיקה והאופטיקה, העוסק ביצירה, הגברה, העברה, גילוי, אפנון ועיבוד של חלקיקי אור - פוטונים. התחום מכסה את כל היישומים הטכנולוגיים של האור לכל אורך התחום הספקטרלי החל מאולטרה סגול דרך האור הנראה ועד לתת אדום הרחוק. המונח פוטוניקה התפתח בשנות השישים והשבעים עם המצאת דיודת הלייזר והסיבים האופטים. זהו תחום רחב מאוד של טכנולוגיות ויישומים במגוון תחומים החל מתקשורת אופטית, רפואה, צבא ועוד. מסורתית עיקר היישומים בתחום הנראה ותת אדום אולם לאחרונה התווספו חדשים כמו טרה-הרץ פוטוניקה ומיקרוגל פוטוניקה.

תחומי מחקר

תחומי המחקר שבהם עוסקת פוטוניקה הם מקורות אור, שידור, הגברה, גילוי ואפנון אור.

מקורות אור

מקורות האור הנמצאים בשימוש בפוטוניקה הם מורכבים למדי יחסית לנורה חשמלית פשוטה. מקורות האור הנפוצים ביותר הם רכיבים מוליכים למחצה כגון דיודות פולטות אור (LED), ולייזרים. גם נעשה שימוש במקורות אור כגון נורה פלואורסצנטית, שק"ק, צג פלזמה, OLED ו-LCD שנזקק לאור רקע מסוג קתודה קרה לשם פעולתו.

תווכי העברה

אור מסוגל לעבור דרך כל חומר שקוף ואף לאחרונה דרך שכבות מתכתיות מסוג פלסמון משטחי (Surface plasmon). 
סיבים אופטיים העשויים מזכוכית או פלסטיק משמשים להעברת האור לאורך התוואי הרצוי. בתקשורת אופטית ניתן לשדר לאורך מרחק של 100 ק"מ ללא הגברה כתלות בקצב ובשיטת האפנון. נושא מתקדם הוא מבנים מיוחדים וחומרים בעלי תכונות אופטיות מהונדסות כגון גבישים פוטוניים, סיבי גביש פוטונים ומטא-חומרים.

הגברה אופטית

מגברים אופטים משמשים להגברת אותות אופטים. נושא מתקדם מאוד בהגברה אופטית הם מגברים אופטים מבוססי נקודות קוונטיות.

גלאים אופטים

פוטודיודה היא פוטו גלאי או גלאי אופטי קלאסי. קיימים גלאים אופטים מהירים מאוד המשמשים לתקשורת, גלאים מהירים פחות כגון CCD למצלמות דיגיטליות, וגלאים איטיים כמו תאים סולריים או תאי שמש המשמשים להפקת אנרגיה מאור השמש. קיימים גם פוטו-גלאים תרמיים, כימיים, קוונטים ותאים פוטואלקטריים.

אפנון

באפנון אופטי מקודד אות המידע על גבי מקור אור בצורה ישירה או חיצונית על ידי אפנן אופטי כדוגמת אינטרפרומטר מאך זנדר . דוגמה לאפנון ישיר של אור הוא פנס המשדר קוד מורס.
דמוקרטיה וחופש

היסטוריה

כבר בשנת 1996 עלו הרעיונות לאחד את מפלגות המרכז האיטלקיות לקראת הבחירות. בבחירות הפרלמנטריות באותה השנה, התמודדו רק שתי רשימות מרכז, שהורכבו ממספר רב של מפלגות. בשנים 1998-2000 החלו להישמע רעיונות דומים לאיחוד גם בצפון איטליה. מהלכי איחוד החלו להתקיים בשנת 2000 ומפלגת  "דמוקרטיה וחופש" הוקמה רשמית בשנת 2002. המפלגה אוחדה עם מפלגות נוספות בשנת 2007 על מנת ליצור את המפלגה הדמוקרטית.

אידאולוגיה

המפלגה תמכה בחיזוקו של האיחוד האירופי, וזכתה לתמיכתם של קתולים רבים. בתוך המפלגה התקיימו פלגים רבים התומכים ברעיונות שונים: ליברליזם כלכלי, סוציאל-דמוקרטיה, תומכי איגודים מקצועיים ותומכי קידמה.
הך פטיש

הך פטיש (באנגלית: pound a peg) הוא צעצוע ילדים אשר הפעולה הנדרשת בו היא הכאה באמצעות פטיש, אשר מניבה תוצאה. ייתכן כי מקור שמו של הצעצוע ב"שיר הכביש" מאת נתן אלתרמן, הפותח במילים "הך פטיש".
הצעצוע הקלאסי מבוסס על משטח מוגבה ובו חורים, בהם נעוצים גלילים. אופן המשחק בצעצוע הוא הכאה בפטיש ייעודי על הגלילים, עד שהם עוברים לצידו השני של המשטח. אז ניתן להפוך את המתקן, כך שהגלילים בולטים שוב, וניתן להכות בהם שנית.
הצעצוע מומלץ לגילאי שנה עד שלוש. הוא מעודד את השליטה המוטורית בפטיש, המהווה הארכה של היד, ולכן קשה יותר לשלוט בו מאשר ביד עצמה. כמו כן, הצעצוע מהווה אמצעי להוצאת אנרגיה ושחרור תוקפנות (בבחינת שק אגרוף). הפעולה מצריכה גם תיאום בין ידיים ותיאום עין-יד. התנגדות הגלילים להדיפתם לתוך המשטח מעודדת פיתוח של וויסות כח.
כמו כן, מהווה הצעצוע חיקוי של פעולה מעולם המבוגרים - תקיעת מסמר בקיר.
יהודית מזור

ביוגרפיה

יהודית מזור נולדה בתל אביב. בגיל 16 זכתה בתואר "מלכת המים" של שבועון העולם הזה. 
בגיל 17 עזבה את לימודיה לטובת עולם הדוגמנות ושנתיים מאוחר יותר השלימה בגרויות.
בשנת 1962 זכתה בתואר מלכת היופי.
באותה שנה ייצגה את ישראל בתחרות מיס תבל, העפילה לשלב חצי הגמר, והייתה בין שלוש הזוכות בתואר "Costume honorable mentions".
בגיל 21 התחתנה עם הרברט רוניק מיליונר אמריקאי בעל בית חרושת להלבשה והנעלה, ועברה לגור איתו במנהטן, ונולדו להם שני ילדים. היא התגרשה ממנו בתקופת נפילת עסקיו.
החלה לעבוד בגלריה לממכר אומנות סותבי'ס. כעבור שנה ב-1982 היא נישאה לבעלים של רשת הגלריות אלפרד טאובמן .
בשנת 2015 התאלמנה מבעלה המיליארדר טאובמן שהיה בן 91 במותו, ונקלעה לסכסוך ירושה מתוקשר עם ילדיו החורגים.
וודוא

ווּדוּאְ (בערבית: وُضوء, תעתיק מדויק: וֻצ'וּאְ) היא הפעולה של רחיצת חלקים מהגוף במים נקיים, כחלק מההכנה לתפילה המוסלמית - הצלאה. וודוא נחשב לאחת מדרכי היטהרות מטומאה.
המיטהר חייב לרחוץ את הפנים, כפות הרגליים, הידיים, האוזניים, הזרועות ואזורים אחרים בגוף לפני התפילה וההשתטחות.
המקור ההלכתי לוודוא הוא בסורת השולחן הערוך (מספר 5), פסוק 8-9: 
הוי המאמינים! בקומכם להתפלל, רַחצו את פניכם ואת ידיכם עד המרפקים, ונַגבו את ראשיכם (ורחצו) את רגליכם עד הקרסוליים. ואם נטמאתם, היטַהרו. ואם חולים אתם, או נוסעים בדרך, או שבים מעשׂיית הצרכים, או ממגע עִם אישה, ואינכם מוצאים מים, בַקשו לכם חול נקי והעבירוהו על פניכם ועל ידיכם. אין אללה רוצה להעיק עליכם, רק לטהר אתכם יחפוץ, , ולהשלים חסדו עליכם, למען תכירו טובה.